KIRJALLINEN KYSYMYS E-3281/00 esittäjä(t): María Sornosa Martínez (PSE) komissiolle. Marjal de Peñiscolan (Castellón, Espanja) suojelualueen kaavoitus.



Virallinen lehti nro 163 E , 06/06/2001 s. 0075 - 0076



KIRJALLINEN KYSYMYS E-3281/00 esittäjä(t): María Sornosa Martínez (PSE) komissiolle (25. lokakuuta 2000) Aihe: Marjal de Peñiscolan (Castellón, Espanja) suojelualueen kaavoitus Espanjan korkein oikeus hyväksyi äskettäin Marjal de Peñiscolan suoalueen kaavoitussuunnitelman (50 000 m2). Alue on yksi Valencian alueen tärkeimpiä kosteikkoja. Paikallishallinto on nyt päättänyt liittää alueen, vaikkakin pinta-alaltaan huomattavasti alkuperäistä ehdotusta pienempänä, Natura 2000 -verkossa ja LIFE-luonto -ohjelmassa suojeltuihin kosteikkoihin. Kaavoituksen takana oleva Levinsa-niminen yritys aikoo rakentaa suoalueelle seitsemänkerroksisia kerrostaloja. Tämä aiheuttaa epäilemättä haittaa suojelualueelle ja vaikeuttaa suuresti tiettyjen alueella elävien lajien, esimerkiksi Valencia Hispanica -lajin, selviytymistä. Toisaalta on todettava, että paikallishallinnon kosteikkoluettelossa olevan suojelualuetta koskevan ehdotuksen mukaisesti suojelualueeseen eivät kuulu kuivatut alueet, joille on tällä hetkellä sijoitettu urheilukeskus ja leirintäalue. Luonnonsuojelujärjestöjen, kuten Asociación Protectora de la Naturaleza Levantina/Ecologistas en Acción -järjestön (joka on jo aiemmin esittänyt kanteen Euroopan komissiolle), mielestä kuivattujen maiden suojelualueen ulkopuolelle jättäminen saattaa olla laskelmoitua. Koska - direktiivin 92/43/ETA(1) liitteessä II suojeltua Valencia Hispanica -lajia tavataan nykyään ainoastaan Valencian alueeseen kuuluvan Albuferan ja Prat de Peñiscolan ympäristössä, - vastauksessaan kysymykseen E-0447/99 (7. huhtikuuta 2000)(2) komissio sitoutui valvomaan direktiivin 85/337/ETA(3) liitteen II ympäristövaikutusten tutkimusta koskevien määräysten asianmukaista toteutumista kyseisellä Peñiscolan suoalueella tehtävien töiden yhteydessä, pitäisikö Espanjaa vastaan käynnistää oikeusmenettely luontotyyppejä koskevan direktiivin rikkomisesta mitä tulee alueen ympäristön ja Valencia Hispanican suojeluun? Tietääkö komissio, aikovatko Espanjan viranomaiset noudattaa asianmukaisesti ympäristövaikutuksia koskevasta tutkimuksesta annettua direktiiviä suojellulla suoalueella Levinsa-yrityksen tekemien töiden yhteydessä? (1) EYVL L 206, 22.7.1992, s. 7. (2) EYVL C 26 E, 26.1.2001, s. 44. (3) EYVL L 175, 5.7.1985, s. 40. Margot Wallströmin komission puolesta antama vastaus (14. joulukuuta 2000) Komissio on aloittanut Euroopan yhteisön perustamissopimuksen 226 artiklan (entinen 169 artikla) mukaisen menettelyn Espanjaa vastaan. Syynä ovat useat Castellónin maakunnassa toteutettavat hankkeet, joilla on vaikutusta Marjal de Peñíscolan alueeseen. On syytä huomauttaa, että Espanjan viranomaiset eivät ole vielä ilmoittaneet virallisesti komissiolle Marjal de Peñíscolan alueen ottamisesta luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(1) 4 artiklassa säädettyyn luetteloon alueista, jotka todennäköisesti liitetään tulevaisuudessa Natura 2000 -verkkoon. Espanjaa vastaan aloitettuun rikkomisesta johtuvaan menettelyyn liittyvän tutkinnan yhteydessä komissio on todennut, että Espanjan viranomaiset eivät ole toteuttaneet tarvittavia toimenpiteitä Valencia Hispanica -lajia koskevan tiukan suojelujärjestelmän käyttöönottamiseksi. Kyseinen laji on direktiivin 92/43/ETY liitteeseen IV kuuluva ensisijaisesti suojeltava laji, josta säädetään direktiivin 12 artiklan 1 kohdan d alakohdassa. Tämän lajin elinympäristöön kohdistuva uhka liittyy rantojen rakentamiseen ja erääseen tiehankkeeseen. Komissio on juuri saanut Espanjan viranomaisten vastauksen, jota se tutkii parhaillaan. On kuitenkin syytä täsmentää, että komissio ei ole tietoinen arvoisan parlamentin jäsenen mainitsemasta uudesta kaupunkisuunnitteluhankkeesta. Tämän vuoksi se on kääntynyt Espanjan viranomaisten puoleen pyytääkseen näiltä tietoja kyseisestä hankkeesta ja sen vaikutuksista Marjal de Peñíscolan alueeseen. (1) EYVL L 206, 22.7.1992.